Preseât amì Dree Valcic,
in relazion al to editoriâl su le Patrie dal numar passât “E je ore di sentâsi in taule”, o si permetin di dîti che il riferiment a la mangjative no nus è plasût propit. Tal câs in cuistion l’agoment al è seri : ni brusadulis, ni luianie, ni torte di spartî, ni tripe pai gjats. Nol è nuie ce mangjâ. A proposit di taulis, la taule dal Moviment Friûl e je simpri stade taronde come chê di Re Artù, ma come in chê di Re Artù si sentavin par just dirit i cavalîrs che a valevin. Tal nestri câs cavalîrs che a valin a son ducj chei che si puedin identificâ par autonomisc autentics a 360 grâds. Masse di lôr però si disin autonomiscj dome su cuistions particolârs, contingjentis, personâls o fintremai corporativis, ma no sot ogni face.
Par semplificâ si po riclamâ autonomie par dîsi di no a la TAV, al eletrodot, a lis cassis sul Tiliment, a la discjarie da pît dal ort, ae piste ciclabile, ae soste vietade sot di cjase e v.i. , ma no riclamâle par altris cuistions fondamentâls par che al vivi il Friûl, par esempli la lenghe, la universitât, la unitât dal Friûl, la resistence al nazionalisim di Stât che le fâs ancjemò di paron …
La vere ‘macacade’ (par doprâ la tô peraule, ma par intindi ben altri di ce che tu disis tu) e je stade chê di dâ credit 20 agns indaûr ai autonomiscj che nus devin lezions di chel o di chel altri pulpit e di lassâju provâ lôr a vuidâ la cause furlane, e di vêju judâts a ‘fâsi strade’ ancje daspò de nestre sospension. Ma visiti, che se chei dal Mf a àn ritirât il partît, dut câs no àn mai cessât di lavorâ pe cause furlane in altre maniere e cun altris cjartis, ancje cun sucès, a voltis.
Dut câs, se ti interesse la nestre posizion, vele ca.
Mandi.
Marc De Agostini
Adrian Cescje
Al è propit tant curiôs e une vore interessant il fat che, a pene che si ipotize une tornade su la sene politiche-istituzionâl, daspò 20 agns di sospension, dal Moviment Friûl, e cun di plui competidôr potenziâl aes elezions regjonâls prossimis dal 2013, si scjadenin di bot tantis reazions. In primis di bande di chei che in chescj agns si son caraterizâts par une azion di negazion de esistence stesse dal MF, e par vêlu simpri esorcizât. Cualchidun al à provât a meti in ridicul la ‘ipotesi’, ma la plui part a àn spesseât a meti confins o a dâ conseis su cemût e cun cui che cheste e varès vût di realizâsi e cjapâ forme. Al è comprensibil e scontât che un partît tant che la Lega Nord Padania, intal moment che e percepìs che il so eletorât, massime chel che al vignive dal autonomisim storic, al è daûr a slacâ, si sedi fate sintî par prime midiant dal so segretari politic regjonâl cul invidâ il MF a lâ cun jê e a no inviâsi intune aleance cul centri-çampe de Serracchiani ‘romane’: si preocupe dai interès dal so partît. Al à di fâ rifleti impen che a dâ conseis e cuasi a indicâ strategjiis e regulis si sedin discomodâts gjornâi e gjornaliscj ‘autorevui’, e no dome chei che a cognossin ben la realtât furlane e la sô storie, ma fintremai chei che le cognossin, se mai le cognossin dome par sintût a dî. Nissune di chestis ‘vôs di alt nivel’ e à mostrât di seisi domandade prin e cun onestât cualis che a podaressin sei lis veris motivazions che a sburtaressin i ‘custodis’ dal partît dal autonomisim storic a fâ che e barlumi la ipotesi di une tornade dal simbul dal Moviment Friûl te competizion eletorâl pal rinovament dal Consei regjonâl dal an cu ven: se par câs chest al dipent de necessitât di tornâ a combati par une autonomie tradide o che e continue a sei tradide, e cualis che a saressin lis motivazions specifichis plui palesis che lu dimostrin. No! Si son preocupâts di altri. In cuale schirie, tra lis dôs principâls, che al varès vût di intropâsi! O di ce rapuart che o varessin vût di tiessi cun cierts ‘personaçs in etât’ e cun ‘cierte zoventût’ che si definìs autonomiste o che cussì e je presentade. Tal prin câs si trate di personaçs che tai timps che l’MF si bateve, dibessôl, pe autonomie dal Friûl e pai siei dirits primaris, a nadavin contents te melasse democristiane o a restavin fers al ‘verbum’ de centralitât dal lôr partît, tal stes moment che il furlan al veve di restâ chel des vilotis. Tal secont câs si trate di zovins tant ferbints, morbits e magari plens di volontât, tant che a àn pocje disposizion a dimostrâ lis lôr capacitâts, il lôr nivel di afidabilitât furlaniste, di onestât di intenzion, cu la umiltât necessarie (la stesse che e fo domandade a noaltris cuant che e vignì la nestre volte) ai sôi politics titolâts a garantî la continuitât tra l’autonomisim storic e chel ‘gnûf’ che vuê al covente, ven a stâi a chei che a custodissin il Moviment Friûl, lis sôs ideis, la sô azion storiche e lis sôs memoriis. In câs contrari, ognidun che al ledi pe sô strade. Une volte si diseve che ‘la politiche e cjamine cu lis gjambis dai oms’, e tal Moviment Friûl si zontave: ‘pûr che avedin cjâf e a sedin onescj’. Il Moviment Friûl al nasseve tal 1966 cun principis e tematichis che lu cualificarin daurman e lu cualifichin ancjemò intune direzion dal plan ideologjic progressiste; cualchidun lu definì un compromès tra il ‘socialisim evangjelic’ e il ‘liberalisim iluminât’, inviât ae difese dai lavoradôrs furlans emigrâts e no emigrâts, ae difese e ae valorizazion dal teritori, al riscat e al ricognossiment uficiâl de nestre identitât dicognossude, e ae afermazion dal nestri dirit a autodeterminâsi. Ma chest nol vûl dî che il Moviment Friûl si sedi cjatât in automatic te aree o tal cjamp des fuarcis di çampe, se no altri pal fat che lis fuarcis di çampe in Friûl no si son dimostradis simpri prontis a dâ acet e a cjapâ sù la cause furlane, ancje se cheste e jere une ‘juste cause’ di liberazion des injustiziis dal statâl-nazionalisim talian (monarchic-capitâl-liberâl-fassist) patidis dal 1866 incà. Ve che alore il Moviment Friûl al è ancjemò chi a riproponi il so program autonomist, di rimozion des injustiziis storichis e resintis a dam dal Friûl, al cîr di fâlu indreçantsi in primis a chei furlans che si ricognossin te aree culturâl-ideologjiche progressiste e libertarie, clamantju a fâ bloc o masse, no dome critiche ma … di sfondament, tal stes moment che si garantìs la sô autonomie di azion tal mieç de sene politiche. Che a esistin altris fuarcis politichis ‘plui organizadis e cualificadis’, di çampe, di diestre o neoautonomistis in cundizion di sostituî il Moviment Friûl in cheste azion di liberazion a noaltris nol pâr propit. Magari cussì no! In dute francjece, no ricognossìn fuarcis politichis organizadis di diestre o di çampe par inviâ cun lôr un dialic par un program di azion comune. No lis viodìn. O viodìn sogjets che a crodin pardabon ae cause autonomiste e ‘ndi viodìn di altris che a nasin che la cause autonomiste e pues sei un optional in plui par rivâ un puest inte politiche regjonâl. Ai prins o sin disponibii e pronts a lassâ spazi e, se al è il câs, a cedi ancje il pas, ma o disìn ben clâr che la ‘gnove gjenerazion’ di autonomiscj e pues vê prospetivis ‘altis’ dome se si invie su la strade segnade dal MF, in continuitât cul MF e, par chel che al covente, e acete di sei valuade dal MF. Ai seconts o disìn che lis lôr ambizions no nus interessin e al è miôr che a ledin pe lôr strade. Ae fin dai agns 80 a jerin chei che a domandavin al MF di disfâsi e di lassâ il cjamp libar percè che ‘lôr sì che a varessin savût organizâ la gnove stagjon de autonomie furlane’. Tal 1993 il Moviment Friûl, daspò des elezions regjonâls che lu vioderin partecipâ par onôr di bandiere (ma, in veretât, par che no i rambassin vie il so simbul eletorâl), al cjapà la decision ‘grave’ di sospendisi de politiche tes istituzions e al lassà il cjamp libar a grups e singui che lu vevin acusât di egjemonie e di monopoli dal autonomisim e ae Lega Nord Friuli (si clamave cussì in chê volte!). Par 20 agns si sin augurâts che a vessin la capacitât di costruî une o plui fuarcis autonomistis, plui eficientis di chel che al jere stât il MF, pai stes obietîfs che a jerin stâts dal MF. O vin ancje, in ciertis ocasions eletorâls, sospindût la sospension par favorî la elezion di cierts sogjets che a varessin vût di incarnâ la gnove prospetive autonomiste fûr dai schemis dal MF. A chei che a àn vude la oportunitât di jentrâ inte stanzie dai botons o vin dât su cierts temis e in maniere responsabile plui di une man. O saressin ancjemò chi a spietâ i risultâts se no si fossin rindûts cont che no saressin mai rivâts. O vin verificât fin da pît aromai di ce paste che a son fats cierts sogjets. Rivâts a cheste conclusion o si rassegnisi o, fate constatazion che se in 20 agns a fossin stadis personis e organizazions in cundizion di sostituî il MF par fâ miôr di ce che il MF al veve fat, chest al sarès za sucedût, nol reste che meti denant dai Furlans la ipotesi che il Moviment Friûl al torni a presentâsi. O sin convints che no sedin altris soluzions, massime in moments tant che chescj. Che si rivi po a presentâ pardabon lis listis dal MF aes elezions regjonâls dal 2013 al è un altri discors. Al va dit, in fats, che dal 1993 lis fuarcis politichis di diestre, di çampe e la Lega Nord, cuntune volontât e responsabilitât che a passin dutis par traviers, si son metudis in cunvigne par meti dongje une leç eletorâl ad excludendum, fate in maniere di fâ deventâ se no impussibile, une vore dificoltose la semplice partecipazions aes elezions par chei partîts o grups etnics che no son za in Consei regjonâl. Di vôs che a rivin al pâr che si dedin da fâ par meti dongje ancjemò dificoltâts e gnûfs sbaraments. Se il gjornalisim ‘libar, indipendent e democratic’ furlan al saboràs un biel dibatiment par interogâsi su la ‘democraticitât e la costituzionalitât’ di chestis leçs eletorâls ‘tripartisan’ che di fat a smicjin a garantî la lôr perpetuazion in Consei regjonâl al PDL, al PD e ae Lega Nord Padania, metintju al sigûr de concorence che e podarès vignî di gnûfs moviments e, parcè no, dal stes Moviment Friûl, chest al fasarès un grant servizi al Friûl. Dit chest, pal rest il Moviment Friûl al sa ce fâ, daûr dal jutori che i vignarà di chei che autonomiscj intor pal Friûl a son pardabon.
Chel ca al è stât l’editoriâl di La Patrie dal Friûl di Otubar di Dree Valcic
“Sul numar passât de “Patrie” o vin publicade la letare di Marco De Agostini, segretari dal Mf, a Tondo e mi somee che par chel che al tocje la cuestion de lenghe, i vedi ben rispuindût Carli Pup. A mi invezit mi fâs gole une altre cuestion: chê dal disconzelament. Marco al dis che e je stade une gruesse falope tirâsi fûr de bataie politiche par tancj ains, si che duncje i autonomiscj no àn podût jessi presints tes discussions in Regjon. Cheste no je dute la veretât. Disin pluitost che il Mf no è stât presint se no par cualchi “macacade” eletorâl. Ma si à di ricognossii il fat de autocritiche, che no je mai facile e che e je simpri sinonim di coraç. Ven a stâi, anìn indenant e fasìn tesaur des peraulis e de buine volontât dal Mf. Ma puedie jessi avonde cheste dimostrazion di intents? Partìn duncje di ce che al vûl di “disconzelâ”: si tire fûr un alc che o vin metût te glacere par doprâlu. Se e je la paste dal pan, e vûl metude tal for par fâle jevâ, se al è un toc di cjar al va saurît, cuinçât e butât su la gridele o te padiele, in sumis, in ogni mût al va scjaldât e doprât. Se al reste li al va di mâl in pôc timp e soredut, no tu puedis tornâ a glaçâlu, al va frait. Se duncje al devente bon di gustâ, si à di parecjâ une taule e scomençâ a pensa ai invidâts. Un partît, un moviment disglaçât no je robe di pôc o che si puedi gustâ di bessôi: al è come vê metût vie un vidiel, no une brusadule. L’invît al va fat pardabon par prin a chei che no son restâts conzelâts in chei agns achi. Forsit no saran chei che plui a plasin, ma intant che il Mf al veve masse frêt, chei chi, comitâts, grups, gjornâi, ancje personis di bessolis, la bataie pal Friûl le àn puartade indenant, a àn mostrade la muse ancje se il “vecjo pari” no si cjatave plui li ator. O crôt che in tancj a vedin nasât il profum de mignestre tirade fur dal conzeladôr, cumò al è il moment dai invîts e tocje al paron di cjase spedî la letare. Cuntune avertence clare: dopo tant timp nol esist il dirit de primogjeniture, vuê al esist dome il Friûl e la bataie dal so popul pe autodeterminazion. O voi plui indenant: o crôt che lis tesis, il program dal Mf, a sedin buinis ancjemò, tant a dimostrâ purtrop che lis cundizions di sotanance dal Friûl no son cambiadis masse. La taule si pues duncje prontâ, ma lis cjadreis a àn di jessi dutis compagnis e a cjâf de taule si sente il paron di cjase, ma dome par creance, no par dirit. Nol è tant dificil, nol è che la famee e sedi une vore numerose. E pues cressi di sigûr, ma pal moment al sarès avonde almancul sentâsi e cerçâ se il plat disconzelât nol a pierdût sostance”.
fur_Latn fur_Latn fur_Latn fur_Latn fur_Latn bjn_Latn fur_Latn fur_Latn fur_Latn fur_Latn fur_Latn